Els col·legis de Sagunt celebren de nou el Dia Escolar de l’Arbre
17 de febrer 2022

![](/media/skwnhntz/c_diaarbol2.jpg?width=850&height=566.9886363636364)

Durant els mesos de gener i febrer, la Comissió d’Educació Ambiental d’Acció Ecologista-Agró ha visitat els col·legis de Sagunt per a celebrar el Dia Escolar de l’Arbre amb l’alumnat de 5é. Enguany 16 centres, amb un total de 500 alumnes, han participat en esta iniciativa educativa que compta amb la col·laboració de l’Ajuntament de Sagunt i que consta de dos dinàmiques: un taller sobre la importància de la vegetació i una plantació d’espècies aromàtiques.

L’objectiu principal de la celebració d’este dia és conscienciar les xiquetes i els xiquets sobre la importància i la necessitat de conservar i mantindre la vegetació. Esta activitat consta d’una primera part teòrica, en la qual l’alumnat ha realitzat un taller per a descobrir la importància de la vegetació, les activitats humanes que la posen en perill (com són les tales, els incendis, la construcció...) i què poden fer les persones per a tindre més arbres, com reciclar paper, reforestar i, sobretot, conservar els boscos.

Durant el taller, a més a més, han repassat continguts que han treballat a classe, com és el procés de la fotosíntesi o la cadena alimentària. I prenen consciència de la gran quantitat de servicis ambientals que oferixen les plantes: producció d’oxigen, aliments, biodiversitat, protecció del sòl fèrtil, recàrrega d’aqüífers, paisatge…

Esta part teòrica s’ha desenvolupat majoritàriament fora de l’aula, concretament al pati de l’escola, per tal de minimitzar així els riscos per la Covid-19. Seguidament, han plantat dos espècies aromàtiques mediterrànies, omplint de color i vida els jardins i horts dels centres educatius així com, en alguns casos, els parcs del municipi. Concretament, amb més de 250 romers (Salvia rosmarinus) i espígols (Lavandula angustifolia).

Des d’Acció Ecològica Agró, volen «**agrair als col·legis de Sagunt que hagen volgut compartir un any més amb nosaltres l’experiència del Dia Escolar de l’Arbre. I també l’esforç per dur a terme l’activitat respectat i extremant les mesures de seguretat per la pandèmia: mascareta obligatòria, distància de seguretat, ús de gel hidroalcohòlic, desinfecció de la ferramenta…**». Al que han afegit: «**Especialment volem reconéixer la col·laboració de les professores i professors de Sagunt, ja que sense la seua ajuda i la implicació dels alumnes este projecte no portaria més de dos dècades pintant de verd les escoles de la capital del Camp de Morvedre**».

Així mateix, també han volgut agrair a l’Ajuntament de Sagunt la seua aposta per esta iniciativa i «**per la resta d’activitats d’educació ambiental que desenvolupem amb els voluntariats de la Colla Verda, el projecte educatiu Participa! als instituts i totes les activitats que programem a La Casa Penya, el centre d’educació i voluntariat ambiental de la Marjal d’Almardà-Almenara**».

![](/media/scub5xqg/c_diaarbol1.jpg?width=850&height=566.9886363636364)

*   [](http://www.facebook.com/sharer.php?u=https://aytosagunto.es/va/actualitat/els-col-legis-de-sagunt-celebren-de-nou-el-dia-escolar-de-l-arbre/ "Facebook")
*   [](http://twitter.com/share?url=https://aytosagunto.es/va/actualitat/els-col-legis-de-sagunt-celebren-de-nou-el-dia-escolar-de-l-arbre/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/els-col-legis-de-sagunt-celebren-de-nou-el-dia-escolar-de-l-arbre/ "Linked In")
*   [](mailto:?body=https://aytosagunto.es/va/actualitat/els-col-legis-de-sagunt-celebren-de-nou-el-dia-escolar-de-l-arbre/)